Նախագիծ

ՊԱՅՄԱՆԱԳԻՐ

Եվրասիական տնտեսական միության անդամ պետությունների աշխատավորների կենսաթոշակային ապահովության մասին

Եվրասիական տնտեսական միության անդամ պետությունները, այսուհետ՝ անդամ պետություններ,

ղեկավարվելով իրենց քաղաքացիների կենսաթոշակային ապահովության բնագավառում հարաբերությունները կարգավորելու ձգտումով,

հիմնվելով «Եվրասիական տնտեսական միության մասին» 2014 թվականի մայիսի 29-ի պայմանագրի վրա,

պայմանավորվեցին հետեւյալի մասին.

Հոդված 1

Սահմանումները

Սույն Պայմանագրի նպատակներով օգտագործվում են հետեւյալ հիմնական հասկացությունները, որոնք ունեն հետեւյալ իմաստը.

«բնակության պետություն»՝ անդամ պետություն, որի տարածքում գտնվում է աշխատավորի բնակության վայրը,

«աշխատանքի տեղավորման պետություն»՝ անդամ պետություն, որի տարածքում աշխատավորի համար ձեւավորվում կամ ձեւավորվել են կենսաթոշակային իրավունքներ,

«իրավասու մարմին»՝ անդամ պետության հաստատություն (կազմակերպություն), որի իրավասության մեջ են մտնում կենսաթոշակային ապահովության բնագավառում իր պետության օրենսդրության իրագործմանն առնչվող հարցերը,

«բնակության վայր»՝ աշխատավորի բնակվելու վայր, որը, որպես այդպիսին, որոշվում կամ ճանաչվում է անդամ պետության օրենսդրությանը համապատասխան,

«կուտակային կենսաթոշակներ»՝ Հայաստանի Հանրապետությունում՝ պարտադիր կուտակային կենսաթոշակ, Ղազախստանի Հանրապետությունում՝ ձեւավորված կենսաթոշակային վճարների հաշվին Միասնական կուտակային կենսաթոշակային ֆոնդից կենսաթոշակային վճարումներ, Ղրղզստանի Հանրապետությունում՝ կուտակային կենսաթոշակային միջոցների հաշվին վճարումներ, Ռուսաստանի Դաշնությունում՝ կուտակային կենսաթոշակ եւ կուտակային կենսաթոշակային միջոցների հաշվին վճարումներ,

«անձնական տվյալների մշակում»՝ ցանկացած գործողություն (գործողությունների խումբ), որն իրականացվում է անձնական տվյալների հետ՝ ավտոմատացման միջոցների կիրառմամբ կամ առանց դրանց կիրառման (ներառյալ անձնական տվյալների հավաքագրումը, գրառումը, համակարգումը, կուտակումը, պահպանումը, ճշտումը, (թարմացումը, փոփոխումը), դուրսբերումը, օգտագործումը, փոխանցումը (տարածումը, տրամադրումը, հասանելիությունը), ապանձնավորումը, ուղեփակումը, վերացումը, ոչնչացումը) կամ այդ գործողությունների ամբողջությունը (գործողությունների խումբը),

«կենսաթոշակներ»՝ սույն Պայմանագրի 2-րդ հոդվածի 2-րդ կետում նշված դրամական վճարումներ՝ ներառյալ անդամ պետության օրենսդրությամբ նախատեսված՝ կենսաթոշակի նկատմամբ սահմանված վճարումները (հավելավճարները) եւ բարձրացումները,

«կենսաթոշակային վճարներ»՝

Հայաստանի Հանրապետությունում՝ աշխատանքային կենսաթոշակի իրավունք տվող հարկեր եւ (կամ) այլ վճարներ,

Բելառուսի Հանրապետությունում՝ պարտադիր կենսաթոշակային ապահովագրության համար ապահովագրավճարներ,

Ղազախստանի Հանրապետությունում՝ Միասնական կուտակային կենսաթոշակային ֆոնդին կենսաթոշակային վճարներ,

Ղրղզստանի Հանրապետությունում՝ Կենսաթոշակային ֆոնդին եւ Պետական կուտակային կենսաթոշակային ֆոնդին ապահովագրավճարներ,

Ռուսաստանի Դաշնությունում՝ պարտադիր կենսաթոշակային ապահովագրության համար ապահովագրավճարներ,

«անձնական տվյալներ»՝ էլեկտրոնային, թղթային եւ (կամ) նյութական այլ կրիչի վրա եղած տեղեկություններ, որոնք առնչվում են դրանց հիման վրա որոշված կամ որոշվող՝ անձնական տվյալների սուբյեկտին եւ որոնք ուղղակիորեն կամ անուղղակիորեն թույլ են տալիս նույնականացնել սուբյեկտի անձը,

«աշխատանքային ստաժ»՝ աշխատանքի եւ (կամ) այլ գործունեության ժամանակահատված (այդ թվում՝ կենսաթոշակային վճարների վճարմամբ), ինչպես նաեւ կենսաթոշակի իրավունքը սահմանելիս եւ դրա չափը հաշվարկելիս անդամ պետության օրենսդրությանը համապատասխան հաշվի առնվող այլ ժամանակահատվածներ,

«աշխատավոր»՝ անդամ պետության քաղաքացի, որի համար ձեւավորվում կամ ձեւավորվել են կենսաթոշակային իրավունքներ՝ այլ անդամ պետության տարածքում աշխատանքային կամ այլ գործունեություն իրականացնելու միջոցով,

«լիազորված մարմին»՝ անդամ պետության գործադիր իշխանության մարմին, որը կարգավորումներ է իրականացնում կենսաթոշակային ապահովության բնագավառում,

«ընտանիքի անդամ»՝ աշխատավորի հետ ամուսնացած անձ, ինչպես նաեւ նրա խնամքի տակ գտնվող երեխաները եւ այլ անձինք, որոնք համարվում են ընտանիքի անդամներ՝ աշխատանքի տեղավորման պետության օրենսդրությանը համապատասխան:

Սույն Պայմանագրում գործածվող այլ հասկացություններ կիրառվում են «Եվրասիական տնտեսական միության մասին» 2014 թվականի մայիսի 29-ի պայմանագրով եւ համապատասխան անդամ պետության օրենսդրությամբ սահմանված իմաստներով։

Հոդված 2

Անձանց շրջանակը եւ կիրառության ոլորտը

1. Սույն Պայմանագիրը կիրառվում է աշխատավորների եւ ընտանիքի անդամների նկատմամբ։

2. Սույն Պայմանագիրը տարածվում է հետեւյալ կենսաթոշակների վրա.

2.1. Հայաստանի Հանրապետությունում՝

1) տարիքային աշխատանքային կենսաթոշակ, արտոնյալ պայմաններով աշխատանքային կենսաթոշակ, երկարամյա ծառայության աշխատանքային կենսաթոշակ, հաշմանդամության աշխատանքային կենսաթոշակ, կերակրողին կորցնելու դեպքում աշխատանքային կենսաթոշակ, մասնակի աշխատանքային կենսաթոշակ,

2) պարտադիր կուտակային կենսաթոշակներ. անուիտետ, ծրագրային վճարներ եւ միանվագ վճար, միանվագ վճարում ժառանգներին։

2.2. Բելառուսի Հանրապետությունում՝

1) տարիքային աշխատանքային կենսաթոշակ, երկարամյա ծառայության աշխատանքային կենսաթոշակ (բացի զինծառայողների, նրանց հավասարեցված անձանց, նրանց ընտանիքի անդամների եւ պետական ծառայողների կենսաթոշակներից), հաշմանդամության աշխատանքային կենսաթոշակ, կերակրողին կորցնելու դեպքում՝ աշխատանքային կենսաթոշակ։

2.3. Ղազախստանի Հանրապետությունում՝

1) ձեւավորված կենսաթոշակային վճարների հաշվին Միասնական կուտակային կենսաթոշակային ֆոնդից կենսաթոշակային վճարումներ.

կենսաթոշակային տարիքը լրանալուց հետո,

առաջին եւ երկրորդ խմբերի հաշմանդամություն սահմանելու դեպքում, եթե հաշմանդամությունը սահմանվել է անժամկետ,

2) միանվագ վճարում ժառանգներին։

2.4. Ղրղզստանի Հանրապետությունում՝

1) պետական սոցիալական ապահովագրության կենսաթոշակներ. տարիքային, հաշմանդամության, կերակրողին կորցնելու դեպքում,

2) կուտակային կենսաթոշակային միջոցների հաշվին վճարումներ։

2.5. Ռուսաստանի Դաշնությունում՝

1) ծերության ապահովագրական կենսաթոշակ, հաշմանդամության ապահովագրական կենսաթոշակ, կերակրողին կորցնելու դեպքում ապահովագրական կենսաթոշակ,

2) կուտակային կենսաթոշակ,

3) կուտակային կենսաթոշակային միջոցների հաշվին վճարումներ։

3. Անդամ պետության օրենսդրությամբ նախատեսված կենսաթոշակների (նպաստների) այլ տեսակներ նշանակվում եւ վճարվում են աշխատավորի (ընտանիքի անդամի) բնակության պետության օրենսդրության համաձայն։

4. Սույն Պայմանագիրը տարածվում է նաեւ կենսաթոշակների հետ կապված հարաբերությունների վրա՝ անդամ պետություններում այդ հարաբերությունների իրավական կարգավորման փոփոխության դեպքում։

Հոդված 3

Աշխատավորների հավասար իրավունքները

1. Աշխատավորների կենսաթոշակային իրավունքները ձեւավորվում են կենսաթոշակային վճարների հաշվին՝ աշխատանքի տեղավորման պետության քաղաքացիների կենսաթոշակային իրավունքների դեպքում կիրառվող միեւնույն պայմաններով եւ միեւնույն կարգով։

2. Աշխատավորներին (ընտանիքի անդամներին) կենսաթոշակի, կուտակային կենսաթոշակի նշանակման եւ վճարման իրավունքն իրականացվում է աշխատանքի տեղավորման պետության քաղաքացիների դեպքում կիրառվող միեւնույն պայմաններով։

3. Աշխատավորը (ընտանիքի անդամը) իրավունք ունի դիմելու բնակության պետության իրավասու մարմին եւ (կամ) աշխատանքի տեղավորման պետության իրավասու մարմին՝ կենսաթոշակի, կուտակային կենսաթոշակի նշանակման եւ վճարման համար։

Կենսաթոշակային ապահովության նպատակով դիմումը եւ այլ փաստաթղթեր մեկ անդամ պետության իրավասու մարմին ներկայացնելու ամսաթիվը համարվում է դրանք մյուս անդամ պետության իրավասու մարմին ներկայացնելու ամսաթիվ։

Սույն Պայմանագրի իրագործման շրջանակներում իրավասու մարմինների միջեւ փաստաթղթերի առաքման համար անհրաժեշտ ժամկետը չի ներառվում կենսաթոշակ սահմանելու մասին դիմումն ուսումնասիրելու եւ որոշում ընդունելու ժամկետի մեջ։

4. Աշխատավորին (ընտանիքի անդամին) կենսաթոշակի, կուտակային կենսաթոշակի նշանակումը եւ վճարումը չեն կարող մերժել բնակության վայրի՝ մյուս անդամ պետության տարածքում լինելու հիման վրա, եթե սույն Պայմանագրով այլ բան սահմանված չէ։

Հոդված 4

Տարածքների հավասարությունը եւ կենսաթոշակի վճարումը՝ սահմաններից դուրս

1. Կենսաթոշակները իրավասու մարմինների կողմից վճարվում են նաեւ աշխատավորի (ընտանիքի անդամի)՝ այլ անդամ պետության տարածքում բնակվելու դեպքում։

Աշխատավորը (ընտանիքի անդամը) իրավունք ունի կենսաթոշակ, կուտակային կենսաթոշակ ստանալու բնակության պետության կամ կենսաթոշակը (կուտակային կենսաթոշակը) նշանակած անդամ պետության տարածքում։

2. Կենսաթոշակների չափերը չեն կարող նվազեցվել, դրանց վճարումը չի կարող կասեցվել կամ դադարեցվել՝ աշխատավորի (ընտանիքի անդամի) բնակության վայրի՝ մյուս անդամ պետության տարածքում լինելու հիման վրա, եթե սույն Պայմանագրով այլ բան սահմանված չէ։

3. Սույն հոդվածի 2-րդ կետի եւ 1-ին կետի առաջին պարբերության դրույթները չեն տարածվում այն վճարումների (հավելավճարների) վրա, որոնք անդամ պետության օրենսդրությանը համապատասխան այդ անդամ պետության տարածքում սահմանվում են՝ հաշվի առնելով աշխատավորի (ընտանիքի անդամի) բնակության վայրը։

4. Ստորեւ նշված դրամական վճարումները կատարվում են միայն աշխատավորի՝ համապատասխան անդամ պետության տարածքում բնակվելու դեպքում.

1) Հայաստանի Հանրապետությունում՝ հիմնական կենսաթոշակ եւ դրա հավելումները,

2) Ղրղզստանի Հանրապետությունում՝ կենսաթոշակի հիմնական մաս, կենսաթոշակի հավելումներ, ինչպես նաեւ վճարումներ՝ Ղրղզստանի Հանրապետության բյուջեի միջոցների հաշվին,

3) Ռուսաստանի Դաշնությունում՝ աշխատավորի ապահովագրական կենսաթոշակի ֆիքսված վճարում եւ նրա՝ այն կենսաթոշակային իրավունքները գնահատելիս հաշվարկային կենսաթոշակային կապիտալի չափի ավելացում, որոնց գումարները վճարվում են հաշվեգրված չափերով։

5. Անդամ պետության օրենսդրությամբ նախատեսված հավելավճարները եւ այլ վճարումներ սահմանելիս հաշվի են առնվում բոլոր անդամ պետություններում աշխատավորին (ընտանիքի անդամին) նշանակված կենսաթոշակները եւ կուտակային կենսաթոշակները։

6. Կենսաթոշակները, կուտակային կենսաթոշակները նշանակվում եւ վճարվում են սույն Պայմանագրի 9-րդ հոդվածի 2-րդ կետով նախատեսված համաձայնագրով սահմանվող կարգով։

Հոդված 5

Ընտանիքի անդամի կենսաթոշակի իրավունքը

1. Աշխատավորի մահվան դեպքում ընտանիքի անդամն ունի կենսաթոշակի, կուտակային կենսաթոշակի իրավունք՝ բնակության պետության եւ (կամ) աշխատանքի տեղավորման պետության օրենսդրությանը համապատասխան։

2. Այն կենսաթոշակի իրավունքը սահմանելիս, որի չափը կենսաթոշակը նշանակող անդամ պետության օրենսդրությանը համապատասխան՝ կախված է ընտանիքի անդամների թվից, հաշվի են առնվում ընտանիքի բոլոր անդամները։

Հոդված 6

Կենսաթոշակի իրավունքի իրականացումը

1. Մի անդամ պետության օրենսդրությանը համապատասխան կենսաթոշակի, կուտակային կենսաթոշակի նշանակումն ու վճարումը չեն ազդում մյուս անդամ պետության օրենսդրության համաձայն աշխատավորի (ընտանիքի անդամի)՝ միաժամանակ այդ եւ (կամ) այլ տեսակի կենսաթոշակ նշանակելու եւ վճարելու իրավունքի վրա։

2. Կենսաթոշակի, կուտակային կենսաթոշակի նշանակումը, հաշվի առնելով սույն Պայմանագրի դրույթները, իրականացվում է անդամ պետության իրավասու մարմնի կողմից՝ այդ անդամ պետության օրենսդրությանը համապատասխան աշխատավորի (ընտանիքի անդամի) կենսաթոշակի իրավունքի ծագման դեպքում, անկախ մյուս անդամ պետության օրենսդրության համաձայն այդ աշխատավորի (ընտանիքի անդամի) կենսաթոշակի իրավունքի ծագման ամսաթվից։

Հոդված 7

Կենսաթոշակի իրավունքի սահմանումը

1. Յուրաքանչյուր անդամ պետություն կենսաթոշակի իրավունքը սահմանում է իր օրենսդրությանը համապատասխան՝ իր տարածքում ձեռք բերված աշխատանքային ստաժից ելնելով, սույն Պայմանագրի դրույթները հաշվի առնելով։

2. Եթե մի անդամ պետության տարածքում ձեռք բերված աշխատանքային ստաժը բավարար չէ կենսաթոշակի իրավունքի ծագման համար, ապա հաշվի է առնվում մյուս անդամ պետությունների օրենսդրությանը համապատասխան ձեռք բերված աշխատանքային ստաժը՝ բացառությամբ այն դեպքերի, երբ դրանք ժամանակի առումով համընկնում են։

Ռուսաստանի Դաշնությունում կենսաթոշակի իրավունքը սահմանելիս մյուս անդամ պետությունների եւ երրորդ պետությունների տարածքներում 2002 թվականի հունվարի 1-ից հետո ձեռք բերված ստաժի ժամանակահատվածների համար կենսաթոշակի անհատական գործակիցը հավասար է 2-ի [ՌԴ-ի դեպքում՝ 1-ի]՝ այդպիսի ստաժի յուրաքանչյուր լրիվ տարվա համար։ Ընդ որում, աշխատանքային ստաժի մեկ ամիսը կազմում է նշված գործակցի 1/12 մասը, իսկ մեկ օրը՝ նշված գործակցի 1/360 մասը։

3. Որոշակի մասնագիտությամբ, որոշակի պաշտոնում կամ աշխատանքային որոշակի պայմաններով եւ կազմակերպություններում աշխատանքի առնչությամբ կենսաթոշակի իրավունքը մի անդամ պետության օրենսդրությանը համապատասխան սահմանելիս մյուս անդամ պետության տարածքում ձեռք բերված համանման աշխատանքային ստաժը առաջին անդամ պետության տարածքում ձեռք բերված աշխատանքային ստաժին չի գումարվում, սակայն հաշվի է առնվում որպես ընդհանուր հիմունքներով աշխատանքային ստաժ։

4. Կենսաթոշակի իրավունքը, բացառությամբ կուտակային կենսաթոշակի, սույն Պայմանագրին համապատասխան, ծագում է այն անդամ պետության տարածքում ձեռք բերված աշխատանքային ստաժի առնվազն 12 լրիվ ամիսների առկայության դեպքում, որի օրենսդրության համաձայն, աշխատավորը (ընտանիքի անդամը) հավակնում է դրա նշանակմանը։

Հաշմանդամության, կերակրողին կորցնելու դեպքում աշխատանքային (ապահովագրական) կենսաթոշակի իրավունքը սահմանվում է անդամ պետության օրենսդրությանը համապատասխան։

Հոդված 8

Կենսաթոշակի չափի հաշվարկումը

Յուրաքանչյուր անդամ պետություն հաշվարկում է կենսաթոշակի, կուտակային կենսաթոշակի չափը՝ ելնելով իր օրենսդրությանը համապատասխան ձեռք բերված կենսաթոշակային իրավունքներից եւ այդ անդամ պետության օրենսդրությամբ սահմանված կարգով՝ հաշվի առնելով սույն Պայմանագրի դրույթները։

Հոդված 9

Անդամ պետությունների համագործակցությունը

1. Եվրասիական տնտեսական հանձնաժողովն իրավունք ունի անդամ պետություններից պահանջելու սույն Պայմանագրի կարգավորման առարկային առնչվող տեղեկություններ, ինչպես նաեւ ընդունելու սույն Պայմանագրի կիրառության հարցերով առաջարկություններ։

2. Սույն Պայմանագիրն իրագործվում է լիազորված մարմինների միջեւ կնքվող համաձայնագրով սահմանված կարգով։

3. Լիազորված մարմինները միմյանց տեղեկացնում են սույն Պայմանագրի կիրառության ոլորտին առնչվող՝ իրենց օրենսդրության մեջ բոլոր փոփոխությունների մասին։

4. Լիազորված մարմինները եւ իրավասու մարմինները փոխգործակցում են միմյանց հետ (այդ թվում՝ էլեկտրոնային եղանակով)՝ սույն Պայմանագրի իրագործմանն առնչվող հարցերով՝ անհատույց հիմունքներով։

Իրավասու մարմինները հարցմամբ կամ սեփական նախաձեռնությամբ միմյանց են ներկայացնում անհրաժեշտ տեղեկություններ՝ սույն Պայմանագրի կիրառության համար նշանակություն ունեցող հանգամանքների մասին, ինչպես նաեւ ձեռնարկում են այդ հանգամանքները սահմանելու միջոցներ։ Այս փոխգործակցության պայմանները եւ կարգը սահմանվում են սույն հոդվածի 2-րդ կետով նախատեսված համաձայնագրով։

5. Իրավասու մարմինները միմյանց տեղեկացնում են ստորեւ ներկայացված այն հանգամանքների մասին, որոնք հանգեցնում են կենսաթոշակի չափի փոփոխությանը կամ դրա վճարման դադարեցմանը.

աշխատանքի կամ այլ գործունեության սկիզբը, դադարումը,

կենսաթոշակ ստացողի մահը,

մի անդամ պետության տարածքից մյուս անդամ պետության կամ երրորդ պետության տարածք կենսաթոշակ ստացողի տեղափոխումը,

կենսաթոշակ ստացողի քաղաքացիության փոփոխությունը,

այլ հանգամանքներ։

Նշված տեղեկատվությունը ներկայացնելու կարգը սահմանվում է սույն հոդվածի 2-րդ կետով նախատեսված համաձայնագրին համապատասխան։

6. Կենսաթոշակի իրավունքը սահմանելու, կենսաթոշակ նշանակելու եւ վճարելու համար անհրաժեշտ՝ մի անդամ պետության օրենսդրությանը համապատասխան տրված փաստաթղթերը մյուս անդամ պետության կողմից ճանաչվում են առանց այդ փաստաթղթերի ճանաչման՝ նշված մյուս անդամ պետության օրենսդրությամբ սահմանված ընթացակարգերի անցկացման։

Իրավասու մարմիններն իրավունք ունեն աշխատավորից (ընտանիքի անդամից) պահանջելու փաստաթղթերի՝ նոտարական կարգով վավերացված թարգմանությունը կենսաթոշակ նշանակող (վճարող) անդամ պետության պետական լեզվով, իսկ անհրաժեշտության դեպքում՝ փաստաթղթերի ստուգման նպատակով ուղարկելու համապատասխան հարցումներ, այդ թվում՝ տվյալների տեղեկատվական բազաներից օգտվելու միջոցով, եւ օգտագործելու ստացված պատասխանները (դրանցում պարունակվող տեղեկատվությունը):

7. Մի անդամ պետության իրավասու մարմինը, որը վճարել է աշխատավորի (ընտանիքի անդամի) համար սահմանված կենսաթոշակի չափը գերազանցող կենսաթոշակ, կարող է մյուս անդամ պետության իրավասու մարմին հարցում ուղարկել նշված մյուս անդամ պետությունում վճարվող կենսաթոշակից ավել վճարված գումարը պահելու մասին։

8. Լիազորված մարմինների (իրավասու մարմինների) միջեւ գրագրությունը կատարվում է ռուսերենով։

Հոդված 10

Բժշկական զննումը եւ հաշմանդամություն սահմանելը

1. Բժշկական զննումը, ինչպես նաեւ աշխատավորի (ընտանիքի անդամի) վերազննումը` կենսաթոշակ սահմանելու նպատակով, իրականացվում են ըստ նրա բնակության վայրի՝ անհատույց հիմունքներով։

2. Հաշմանդամության խմբի, ժամկետի եւ պատճառի (աշխատանքային գործունեությամբ զբաղվելու կարողության սահմանափակման աստիճանի) մասին որոշումներն ընդունվում են այն մարմնի (հաստատության) կողմից, որին վերապահված է բժշկասոցիալական փորձաքննության կամ համալիր զննման իրականացումը, եւ որն այն անդամ պետության մարմինն (հաստատությունը) է, որի օրենսդրությանը համաձայն, իրականացվում է համապատասխան կենսաթոշակի նշանակումն ու վճարումը։

Ընդ որում, հաշվի են առնվում մյուս անդամ պետությունների համապատասխան հաստատությունների կողմից տրված տեղեկանքները եւ բժշկական եզրակացությունները։

Հոդված 11

Տեղեկատվության պաշտպանությունը

Սույն Պայմանագրի իրագործման շրջանակներում փոխանցվող անձնական տվյալները սահմանափակ տարածում ունեցող (գաղտնի) տեղեկություններ են ։

Լիազորված մարմինների (իրավասու մարմինների) կողմից անձնական տվյալների մշակումն իրականացվում է անդամ պետության օրենսդրությանը համապատասխան։

Հոդված 12

Անցումային դրույթներ

Կենսաթոշակի նշանակումն ու վճարումը, սույն Պայմանագրին համապատասխան, իրականացվում են հետեւյալ կարգով՝

նախքան սույն Պայմանագիրն ուժի մեջ մտնելը ձեռք բերված աշխատանքային ստաժի համար կենսաթոշակը նշանակվում եւ վճարվում է անդամ պետությունների օրենսդրությանը եւ միջազգային պայմանագրերին, այդ թվում՝ «Կենսաթոշակային ապահովության բնագավառում Անկախ պետությունների համագործակցության մասնակից պետությունների քաղաքացիների իրավունքների երաշխիքների մասին» 1992 թվականի մարտի 13-ի համաձայնագրին համապատասխան,

սույն Պայմանագիրն ուժի մեջ մտնելուց հետո ձեռք բերված աշխատանքային ստաժի համար կենսաթոշակը նշանակվում եւ վճարվում է այն անդամ պետության կողմից, որի տարածքում ձեռք է բերվել համապատասխան աշխատանքային ստաժը։

Հոդված 13

Լիազորված մարմինները եւ իրավասու մարմինները

Լիազորված մարմինների եւ իրավասու մարմինների մասին տեղեկությունները անդամ պետությունների կողմից Եվրասիական տնտեսական հանձնաժողով են ներկայացվում ներպետական ընթացակարգերը կատարելու մասին ծանուցումն ուղարկելիս։

Անդամ պետությունները մեկամսյա ժամկետում Եվրասիական տնտեսական հանձնաժողովին տեղեկացնում են իրենց լիազորված մարմինների կամ իրավասու մարմինների փոփոխության մասին։

Հոդված 14

Եզրափակիչ դրույթներ

1. Անդամ պետությունների միջեւ կնքվող երկկողմ միջազգային պայմանագրերը, որոնցով սույն Պայմանագրի կամ Եվրասիական տնտեսական միության շրջանակներում կնքվող միջազգային պայմանագրերի դրույթների համեմատությամբ նախատեսվում է ինտեգրման ավելի խորը մակարդակ, կամ որոնցով հօգուտ ֆիզիկական եւ (կամ) իրավաբանական անձանց ապահովվում են լրացուցիչ առավելություններ, կիրառվում են դրանք կնքած պետությունների միջեւ հարաբերություններում եւ կարող են կնքվել՝ պայմանով, որ դրանք չեն տարածվում այդ եւ մյուս անդամ պետությունների կողմից սույն Պայմանագրով եւ Եվրասիական տնտեսական միության շրջանակներում կնքվող միջազգային պայմանագրերով նախատեսված իրենց իրավունքների ու պարտավորությունների կատարման վրա։

2. Սույն Պայմանագրի մեկնաբանման եւ (կամ) կիրառման հետ կապված վեճերը կարգավորվում են «Եվրասիական տնտեսական միության մասին» 2014 թվականի մայիսի 29-ի պայմանագրով սահմանված կարգով:

3. Անդամ պետությունների փոխադարձ համաձայնությամբ՝ սույն Պայմանագրում կարող են կատարվել փոփոխություններ, որոնք ձեւակերպվում են առանձին արձանագրություններով։

4. Սույն Պայմանագիրը Եվրասիական տնտեսական միության շրջանակներում կնքված միջազգային պայմանագիր է եւ Եվրասիական տնտեսական միության իրավունքի մաս է կազմում։

5. Սույն Պայմանագիրն ուժի մեջ է մտնում սույն Պայմանագրի 9-րդ հոդվածի 2-րդ կետով նախատեսված համաձայնագիրն ուժի մեջ մտնելու օրվանից կամ այն ուժի մեջ մտնելու համար անհրաժեշտ ներպետական ընթացակարգերը անդամ պետությունների կողմից կատարվելու մասին վերջին գրավոր ծանուցումն ավանդապահի կողմից դիվանագիտական ուղիներով ստանալու օրվանից՝ կախված նրանից, թե ամսաթվերից որն է ավելի ուշ։

Կատարված է \_\_\_\_\_\_\_\_\_\_\_\_\_\_ քաղաքում, 201\_\_ թվականի \_\_\_\_\_\_\_\_\_\_\_\_-ի «\_\_\_»-ին, մեկ բնօրինակից՝ ռուսերենով։

Սույն Պայմանագրի բնօրինակը պահվում է Եվրասիական տնտեսական հանձնաժողովում, որը, որպես սույն Պայմանագրի ավանդապահ, յուրաքանչյուր անդամ պետության կտրամադրի դրա հաստատված պատճենը։

|  |  |  |  |  |
| --- | --- | --- | --- | --- |
| **Հայաստանի Հանրապետության կողմից՝** | **Բելառուսի Հանրապետության կողմից՝** | **Ղազախստանի Հանրապետության կողմից՝** | **Ղրղզստանի Հանրապետության կողմից՝** | **Ռուսաստանի Դաշնության կողմից՝** |